Една Сейнт Винсънт Милей
Сред пустото поле

Превод от английски: Леда Милева, —

chitanka.info

Сред пустото поле от здрач застигнат,

когато гасне залезът червен,

когато папратите свеждат листи

и свършва изморителният ден,

незастрашен от нежелани срещи —

ни вълк тъдява има, ни чакал,

лисица в тая пустош рядко броди,

спи пепелянката под камък бял, —

напряга пътникът последни сили,

забързва — в къщи да се прибере,

макар усмивка там да не очаква

и в къщи да не е чак тъй добре.

Не иска той под някой храст да легне

и да поспи на полска тишина,

към къщи се стреми, където чака

мърмореща и смръщена жена.

Към къщи — през блата и камънаци,

към къщи — през настъпващия мрак,

към своя син — не проговорил още,

и дъщерята — недоволна пак.

Готов да бъде хокан и упрекван,

да му натякват в радост и в беда,

но да е в къщи. Нищо по-ужасно

да бъдеш сам, с премного свобода.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.